b'\n_START_ARTICLE_\nThe Abysmal Brute\n_START_SECTION_\nTausta\n_START_PARAGRAPH_\nLondon oli tarinaa 1910 kirjoittaessaan jo tunnettu kirjailija mutta pelk\xc3\xa4si k\xc3\xa4ytt\xc3\xa4neens\xc3\xa4 aiheet loppuun. The Abysmal Brute perustuu juonenkulkuun, jollaisia h\xc3\xa4n oli ostanut uransa alkutaipaleella olleelta ihailijaltaan Sinclair Lewisilta_NEWLINE_Muita Londonin nyrkkelyaiheisia teoksia ovat romaani Viimeinen ottelu (1905), novelli \xe2\x80\x9dPihvi\xe2\x80\x9d eli \xe2\x80\x9dLihanpala\xe2\x80\x9d (1909) ja novelli \xe2\x80\x9dMeksikolainen\xe2\x80\x9d (1911).\n_START_SECTION_\nJuoni\n_START_PARAGRAPH_\nSanfranciscolainen nyrkkeilymanageri Sam Stubener on matkalla kaukaiselle m\xc3\xb6kille Pohjois-Kaliforniaan saatuaan kirjeen uransa p\xc3\xa4\xc3\xa4tt\xc3\xa4neelt\xc3\xa4 nyrkkeilij\xc3\xa4lt\xc3\xa4 Pat Glendonilta, joka asuu siell\xc3\xa4 poikansa, lupaavan nuoren nyrkkeilij\xc3\xa4n Pat Glendon nuoremman kanssa. Nuorempi Pat osaa nyrkkeill\xc3\xa4, mutta ei muuten tied\xc3\xa4 kaupunkiel\xc3\xa4m\xc3\xa4st\xc3\xa4 juuri mit\xc3\xa4\xc3\xa4n. H\xc3\xa4n mets\xc3\xa4st\xc3\xa4\xc3\xa4 ja kalastaa, lukee runoja ja karttelee naisia._NEWLINE_Sam vie nuoren Patin San Franciscoon. Vaikka Sam ja Pat tiet\xc3\xa4v\xc3\xa4t kumpikin, ett\xc3\xa4 Pat voittaisi ottelun huippunyrkkeilij\xc3\xa4\xc3\xa4 vastaan, nyrkkeilyn perinteiden mukaan Patin on ensin oteltava v\xc3\xa4hemm\xc3\xa4n merkitt\xc3\xa4v\xc3\xa4n vastustajan kanssa. Kolmessa ensimm\xc3\xa4isess\xc3\xa4 ottelussaan h\xc3\xa4n tyrm\xc3\xa4\xc3\xa4 vastustajan ensi iskulla. Sam k\xc3\xa4skee Patia pitkitt\xc3\xa4m\xc3\xa4\xc3\xa4n ottelua. Koska Pat sanoo hallitsevansa vastustajaansa "ottelun joka tuumalla ja sekunnilla", he sopivat miss\xc3\xa4 er\xc3\xa4ss\xc3\xa4 tyrm\xc3\xa4ys tapahtuu._NEWLINE_Patin ura l\xc3\xa4htee k\xc3\xa4yntiin, ja h\xc3\xa4n saa voittoja ymp\xc3\xa4ri maailmaa. Sanomalehdiss\xc3\xa4, joissa h\xc3\xa4nen ulkopuolisuuttaan pidet\xc3\xa4\xc3\xa4n ep\xc3\xa4sosiaalisuutena, h\xc3\xa4nest\xc3\xa4 k\xc3\xa4ytet\xc3\xa4\xc3\xa4n nimityst\xc3\xa4 "Paholaisel\xc3\xa4in". Sam suojelee h\xc3\xa4nt\xc3\xa4 nyrkkeilyn m\xc3\xa4d\xc3\xa4nn\xc3\xa4isyydelt\xc3\xa4. Pat ei tied\xc3\xa4, ett\xc3\xa4 Sam hy\xc3\xb6dynt\xc3\xa4\xc3\xa4 tietojaan tyrm\xc3\xa4yshetkest\xc3\xa4 uhkapeliss\xc3\xa4._NEWLINE_Patia haastattelee miljon\xc3\xa4\xc3\xa4risukuinen toimittaja Maud Sangster Cliff House -ravintolassa San Franciscossa. He rakastuvat. Maud kertoo tiet\xc3\xa4v\xc3\xa4ns\xc3\xa4, miss\xc3\xa4 er\xc3\xa4ss\xc3\xa4 Pat tyrm\xc3\xa4\xc3\xa4 vastustajansa seuraavassa ottelussa, ja Pat ihmettelee, miten h\xc3\xa4nen sopimuksensa Samin kanssa on tullut julki. H\xc3\xa4n sanoo Maudille, ett\xc3\xa4 tyrm\xc3\xa4ys tapahtuu v\xc3\xa4h\xc3\xa4n my\xc3\xb6hemm\xc3\xa4ss\xc3\xa4 er\xc3\xa4ss\xc3\xa4, ja tiedon on pysytt\xc3\xa4v\xc3\xa4 salassa. Kun h\xc3\xa4n tyrm\xc3\xa4\xc3\xa4 vastustajan alun perin Samin kanssa sovitussa er\xc3\xa4ss\xc3\xa4, Maud suuttuu. Pat v\xc3\xa4itt\xc3\xa4\xc3\xa4, ett\xc3\xa4 vastustaja teeskenteli tyrm\xc3\xa4yst\xc3\xa4. H\xc3\xa4n alkaa ymm\xc3\xa4rt\xc3\xa4\xc3\xa4 pelin hengen ja aikoo lopettaa nyrkkeilemisen, vaikka Sam on jo j\xc3\xa4rjest\xc3\xa4nyt h\xc3\xa4nelle ottelun huippunyrkkeilij\xc3\xa4 Tom Cannamia vastaan._NEWLINE_Pat ja Maud menev\xc3\xa4t naimisiin. He viett\xc3\xa4v\xc3\xa4t kuherruskuukauden vuorilla mets\xc3\xa4ss\xc3\xa4. Pat p\xc3\xa4\xc3\xa4tt\xc3\xa4\xc3\xa4 sittenkin otella Cannamia vastaan. Tilaisuutta markkinoidaan t\xc3\xa4rke\xc3\xa4n\xc3\xa4 tapahtumana. Se alkaa nyrkkeilylegendojen puheilla, joihin h\xc3\xa4n yll\xc3\xa4tt\xc3\xa4en lis\xc3\xa4\xc3\xa4 omansa. H\xc3\xa4n kuvailee nyrkkeilyn m\xc3\xa4d\xc3\xa4nn\xc3\xa4isyytt\xc3\xa4. Vaikutus on sensaatiomainen. Sitten h\xc3\xa4n tyrm\xc3\xa4\xc3\xa4 Cannamin ensimm\xc3\xa4isess\xc3\xa4 er\xc3\xa4ss\xc3\xa4, ja tilaisuus p\xc3\xa4\xc3\xa4ttyy kaaokseen.\n_START_SECTION_\nElokuvat\n_START_PARAGRAPH_\nRomaaniin perustuva Hobart Henleyn ohjaama elokuva Hirmupeto (The Abysmal Brute) valmistui 1923. P\xc3\xa4\xc3\xa4osaa nuorena Pat Glendonina n\xc3\xa4yttelee Reginald Denny. Maud Sangsterin roolissa on Mabel Julienne Scott ja Sam Stubenerin roolissa Hayden Stevenson._NEWLINE_David Howardin ohjaama Conflict on romaaniin perustuva elokuva vuodelta 1936. P\xc3\xa4\xc3\xa4osaa nuorena Pat Glendonina n\xc3\xa4yttelee John Wayne, Jean Rogers on Maud Sangsterin roolissa ja Frank Sheridan Sam Stubenerin roolissa.'